Böyük Konpira teatrı

və ya digər adı ilə  – Yaponiyanın Kaqava prefekturasının Kotohira qəsəbəsində yerləşən kabuki teatrı. 1835-ci ildə tikilmişdir və Yaponiyadakı ən qədim kabuki teatrıdır.

 Tarixi 

 Edo və Meyci dövrləri 
Teatrın yerləşdiyi ərazi XIX əsrin əvvəllərində no aktyorları tərəfindən, eləcə də, kabuki aktyorları tərəfindən müvəqqəti teatr məkanı kimi istifadə olunurdu. Burada tomiquşi adlı lotereya növü keçirilirdi.

Teatr öz adını yaxınlıqda yerləşən və hinduizm/buddizm ilahı olan Kumphiraya həsr olunmuş Konpira məbədinin adından götürmüşdür. Konpira teatrı ərazini idarə edən Takamatsu klanına xidmət göstərən məbəd rəsmilərindən icazə almış yerli xalçaçı tərəfindən 1835-ci ildə tikdirilmişdir. O, teatrın dizaynı üçün Osakada yerləşən üç əsas teatrından biri olan Naniva teatrına əsaslanmış, Osakaya səyahət edərək həmin teatrın planını əldə etmişdir. Teatrın tikintisi 1000 ryoya başa gəlmişdir. Layihənin ərsəyə gəlməsi üçün lazım olan məbləği yerli geyşalar toplamışdırlar. Onlar müştərilərdən daha tez pul toplamaq üçün işlətdikləri buxur çubuqlarını qısaltmışdılar. Belə ki, geyşaların müştərilərlə keçirdikləri vaxt yandırdıqları buxur çubuqları ilə ölçülürdü.

Teatr Meyci dövrünə qədər yerli Kanemitsu məbədinin nəzarətində olmuşdur. 1877-ci ildə teatr Kyoho adlı bir şəxsin nəzarətinə keçmişdir. "İppo qumi" adlı yerli qruplaşmanın üzvü olan Kyoho qəsəbənin yanğınsöndürən briqadasının qurucusu olmuşdur. O, teatrın sahibi olduqdan sonra qarşısında yanğın siqnalı quraşdırmış və yanğından mühafizə etməsi üçün haori geyinən adamlar qoymuşdur. O, həmçinin teatrın adını İnari teatrı olaraq dəyişdirmişdir. 1897-ci ildə teatr Kavazoe Sadaci tərəfindən satın alındıqdan sonra adı  olmuşdur. O, məbədin ön fasadını Osakada yerləşən Kado teatrına oxşatmaq üçün dəyişdirmişdir. Teatrdan çox gəlir əldə edə bilmədiyi üçün onu 1900-cü ildə 4.500 yen qarşılığında Kanamaru Qenciroya satmışdır. Teatrın adı onun şərəfinə indiki adını – Kanamaru adını almışdır.

 Müasir dövr 
Teatr uzun müddət istifadəsiz vəziyyətdə qalmışdır. Teatr 1953-cü ildə Kaqava prefekturası tərəfindən prefektural əhəmiyyətli mədəni mülk, 1970-ci ildə isə milli əhəmiyyətli mədəni mülk statusu almışdır. Teatrı bərpa etmək üçün 1972-ci ildə kampaniya başladılmış və dörd il ərzində 2 milyon dollar məbləğində vəsait toplanmışdır. 1976-cı ilin aprelində teatrın Edo dövründəki görkəmi bərpa olunmuşdur.

1985-ci ildən etibarən hər il teatrda kabuki tamaşaları keçirilir. Hadisələri 1790-cı illərdə cərəyan edən "Şaraku" filminin bir çox səhnəsi bu teatrda çəkilmişdir.

 Memarlığı 
Teatr binasının ön fasadı 24,4 metr (13 ken, 2 şaku) ölçüsündədir. Damın qıraqlarından asılmış şaquli lövhələrdə teatrda son olaraq çıxış etmiş aktyorların adları qeyd olunur. Teatrın üç girişi mövcuddur. Sağ və sol girişlər normal ölçüdədir, orta giriş isə dardır və "siçan girişi" adlanır. Biletsiz içəri keçmək istəyənlərin qabağını almaq məqsədi daşıyan bu girişdən yalnızca çömələrək keçmək mümkündür.

 Qeydlər 

 İstinadlar 

Kateqoriya:Kabuki teatrları
Kateqoriya:Kaqava prefekturası tikililəri
Kateqoriya:Yaponiyanın əhəmiyyətli mədəni mülkləri